ПРЕДЛОГ ЗАКОНА

О ИЗМЕНАМА И ДОПУНАМА

ЗАКОНА О ЦАРИНСКОЈ СЛУЖБИ

Члан 1.

У Закону о царинској служби („Службени гласник РСˮ, бр. 95/18 и 144/20), члан 61. мења се и гласи:

„Члан 61.

Радни однос на одређено време у Управи царина заснива се под условима прописаним за државне службенике и намештенике.ˮ

Члан 2.

У члану 63. став 1. после речи: „специјалистичким академским студијамаˮ додају се речи: „мастер струковним студијама,ˮ, а реч: „седамˮ замењује се речју: „петˮ.

У ставу 2. после речи: „специјалистичким академским студијамаˮ додају се речи: „мастер струковним студијама,ˮ, а речи: „пет годинаˮ замењују се речима: „три годинеˮ.

Став 3. мења се и гласи:

„У звању царинског саветника и царинског инспектора обављају се сложени послови који су најчешће прецизно одређени и подразумевају примену утврђених метода рада, поступака или стручних техника са јасним оквиром деловања, уз повремени надзор претпостављеног. Послови захтевају способност да се проблеми решавају уз појединачна упутства претпостављеног, ако је потребно и уз обраћање претпостављеном кад је проблем сложен и захтева додатно знање и искуство. За рад на пословима у звању царинског саветника и царинског инспектора царински службеник мора да има стечено високо образовање на основним академским студијама у обиму од најмање 240 EСПБ бодова, мастер академским студијама, специјалистичким академским студијама, мастер струковним студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и најмање једну годину радног искуства у струци, односно три године радног искуства у струци за руководећа радна места или најмање пет година радног стажа у државним органима.ˮ

Став 4. брише се.

Члан 3.

У члану 64. став 1. реч: „најмањеˮ брише се.

У ставу 2. реч: „најмањеˮ брише се, а речи: „завршен приправнички стажˮ замењују се речима: „најмање девет месеци радног искуства у струциˮ.

Члан 4.

У члану 65. став 2. после речи: „средњу школу и„ додаје се реч: „најмањеˮ, а запета и речи: „односно завршен приправнички стажˮ бришу се.

Члан 5.

У члану 66. тачка 4) брише се, а досадашње тач. 5), 6), 7) и 8) постају тач. 4), 5), 6) и 7).

Члан 6.

Овај закон ступа на снагу осмог дана од дана објављивања у „Службеном гласнику Републике Србијеˮ.